༄༅།  ། འདོད་ལྷ་སྣ་ཚོགས་ཀྱི་སྒྲུབ་ཐབས་བཞུགས་སོ།  །  ༄༅༅།  ། ཨོཾ་སྭསྟི།  སངས་རྒྱས་ཆོས་དང་དགེ་འདུན་ཐམས་ཅད་དང་།  ། རྒྱལ་ཚབ་དམ་པ་མི་ཕམ་ཆོས་ཀྱི་རྗེ།  ། གཅིག་བསྡུས་བླ་མ་མཆོག་ལ་སྐྱབས་སུ་མཆི།  ། མགོན་ཁྱོད་གོ་འཕང་མྱུར་དུ་ཐོབ་པར་ཤོག། ཅེས་པ་ལན་གསུམ།  མདུན་གྱི་ནམ་མཁར་རིན་ཆེན་སེངྒེའི་ཁྲིར།  ། པདྨ་ཟླ་ཉི་བརྩེགས་པའི་གདན་སྟེང་དུ།  ། སྐྱབས་གསུམ་ཀུན་འདུས་རྩ་བའི་བླ་མ་ཆེ།  ། འཕགས་མཆོག་བྱམས་མགོན་སེམས་དཔའི་གཟི་བརྗིད་འབར།  ། ཞལ་གཅིག་ཕྱག་གཉིས་ཆོས་འཆད་མཉམ་གཞག་སྟེང་།  ། རིལ་བས་མཚན་ཅིང་ཀླུ་ཤིང་སྡོང་པོ་བསྣམས།  ། རིན་ཆེན་རྒྱན་དང་དར་གྱི་ན་བཟའ་ཀླུབས།  ། ཟས་གཙང་སྲས་མཆོག་ཅོད་པན་དབུ་ལ་འཛིན།  ། དེ་ལྟར་དགའ་ལྡན་གནས་ནས་ལེགས་བྱོན་ཏེ།  ། རབ་ཏུ་དགྱེས་པའི་ཚུལ་གྱིས་བཞུགས་པ་ལ།  ། ཡན་ལག་བདུན་གྱི་མཆོད་སྤྲིན་ཀུན་སྤྲོས་ཏེ།  ། དམིགས་མེད་བདེ་ཆེན་ངང་དུ་མཆོད་པར་བགྱི།  ། འཕགས་པ་འཇམ་དཔལ་གཞོན་ནུར་གྱུར་པ་ལ་ཕྱག་འཚལ་ལོ།  ། ཞེས་པ་ནས།  རྒྱལ་བ་ཀུན་ལ་ཕྱག་འཚལ་མཆོད་(༢)པར་བགྱི།  ། ཞེས་པའི་བར་དང་།  དེ་ནས་ས་གཞི་སྤོས་བྱུགས་མའི་མཎྜལ་དང་ཡན་ལག་བདུན་པའི་ལྷག་མ་རྣམས་བྱ།  དེ་ནས་རྗེ་བཙུན་གྱི་ཐུགས་ཀའི་མ་ཡིག་ལས་འོད་ཟེར་སྤྲོས་པའི་སྣེ་ལ་བསྟན་བཅོས་ཚད་མ་རྣམ་འགྲེལ་དང་བྱམས་པའི་ཆོས་རྣམས་དང་།  དབུ་མ་དང་འདུལ་བ་དང་།  མཛོད་ལ་སོགས་པའི་ལེགས་པར་བཤད་པ་ཐམས་ཅད་གསེར་གྱི་ཡིག་འབྲུའི་རྣམ་པར་ཆར་དུ་བབས་ཏེ་བདག་ཉིད་ཀྱི་ལུས་ལ་ཐིམ་པས་ཤེས་རབ་ཀྱི་སྣང་བ་དང་ལེགས་བཤད་ཀྱི་སྤོབས་པ་ཟད་མི་ཤེས་པ་རྒྱས་པར་བསམས་ལ།  ན་མོ་རཏྣ་ཏྲ་ཡཱ་ཡ།  ན་མོ་བྷ་ག་ཝ་ཏེ།  ཤཱཀྱ་མུ་ན་ཡེ།  ཏ་ཐཱ་ག་ཏཱ་ཡ།  ཨ་ར་ཧ་ཏེ་སམྱཀ་སཾ་བུད་དྷཱ་ཡ།  ཏདྱ་ཐཱ།  ཨོཾ་ཨ་ཛི་ཏེ།  ཨ་ཛི་ཏེ།  ཨ་པ་ར་ཛི་ཏེ།  ཨ་ཛི་ཏན་ཛ་ཡ།  ཧ་ར་ཧ་ར།  མཻ་ཏྲི་ཨ་ཝ་ལོ་ཀི་ཏེ།  ཀ་ར་ཀར།  མཧཱ་ས་མ་ཡ།  སིང་དྷི་བྷ་ར་བྷ་ར།  མཧཱ་བོ་དྷི་མཎ་ཌ་བི་ཛེ།  སྨ་ར་སྨ་ར།  ཨིསྨ་ཀ་ས་མ་ཡ།  བོ་དྷི་བོ་དྷི།  མཧཱ་བོ་དྷི་སྭཱ་ཧཱ།  རྩ་བའི་སྔགས་སོ།  ། ཨོཾ་མོ་ཧི་མོ་ཧི།  མཧཱ་མོ་ཧི་སྭཱ་ཧཱ།  སྙིང་པོའོ།  ། ཨོཾ་མ་ཏི་མ་ཏི།  སྨྲི་ཏི་སྭཱ་ཧཱ།  ཉེ་བའི་སྙིང་པོའོ།  ། ཨོཾ་མཻ་ཏྲི་མཻ་ཏྲི།  མ་ཧཱ་མཻ་ཏྲི།  ཨཱཪྻ་མཻ་ཏྲི་སྭཱ་ཧཱ།  ཡང་སྙིང་པོ།  གང་མང་བཟླས།  མཇུག་ཏུ་དགེ་བ་འདི་ཡིས་མྱུར་དུ་བདག། ཅེས་སོགས་དང་།  འདི་ལྟར་རྗེ་བཙུན་མི་ཕམ་མགོན་པོ་ལ།  ། མཆོད་ཅིང་གསོལ་བཏབ་བགྱིས་པའི་དགེ་བའི་མཐུས།  ། རྗེ་བཙུན་བློ་བཟང་དཔལ་ལྡན་ཡེ་ཤེས་ཆེ།  ། བསྐལ་པ་རྒྱ་མཚོའི་བར་དུ་ཞབས་བརྟན་ཤོག། འཕགས་མཆོག་སྤྱན་རས་གཟིགས་དབང་ངུར་སྨྲིག་གི།  ། གར་རོལ་འཕགས་མཆོག་དགེ་འདུན་གྲུབ་པ་ཆེ།  ། གང་གིས་གསོལ་བ་བཏབ་པའི་དོན་བཞིན་དུ།  ། ཆོས་གྲྭ་ཆེ་འདི་ཐུགས་རྗེས་རྟག་ཏུ་སྐྱོང་།  ། རྣལ་འབྱོར་དབང་ཕྱུག་མཁའ་སྤྱོད་རིག་པའི་ལམ།  ། ཁྱོད་གསུང་སྤྱོད་པ་རྒྱ་མཚོའི་རོལ་པ་དང་།  ། བདག་མེད་རྟོགས་པའི་བློ་གྲོས་ཀྱིས་སྤྲས་པའི།  ། ཚུལ་ཁྲིམས་ཕུང་པོ་བདག་ཅག་རྣམས་ལ་སྩོལ།  ། ལོག་སྨྲ་སྣ་ཞགས་ལེགས་བཤད་ཆུ་སྐྱེས་ཚལ།  ། འཇོམས་ལ་ཉེར་ཞུགས་མྱོས་བུམ་ཕྱེ་མ་བརྒྱར།  ། རླག་བྱེད་རིག་རྣོན་སྦར་ཁྱིམ་བྱེ་བའི་ཤུགས།  ། བདག་བློའི་གདོང་ལྔར་ཡོངས་གྲུབ་དངོས་གྲུབ་སྩོལ།  ། ཞོ་འཐུང་བུ་རུས་རྩེ་བརྒྱ་འབར་བ་སྟོང་།  ། རབ་ཏུ་བརྡུགས་འགྱུར་མི་ཟད་རི་བོའི་སྤོ།  ། ཉི་ཤུའི་སྡེ་རྣམས་རྩད་ནས་འཇོམས་བྱེད་པའི།  ། ཡེ་ཤེས་སུམ་རྩེན་མངའ་བདག་ཕྱག་ཆ་སྩོལ།  ། གནས་ལུགས་དོན་དམ་ནམ་མཁའི་དཀྱིལ་ལྟ་བུ།  ། སྐྱེ་འགག་གནས་གསུམ་སྤྲོས་དང་ཉེར་བྲལ་བ།  ། གང་ལས་རབ་འཁྲུངས་ལོངས་སྤྱོད་རྫོགས་པའི་སྐུ།  ། མ་རྒྱལ་བ་ལས་རྒྱལ་བ་ཁྱོད་དུ་སྒྲུབས།  ། དབང་བསྒྱུར་བདག་པོ་དཔུང་ཚོགས་ཡན་ལག་བཞི།  ། རྡོ་རྗེ་ཁྲོ་བོའི་བཞད་པས་རབ་བཅོམ་སྟེ།  ། བཀྲ་ཤིས་ལྷ་མོའི་དགེ་མཚན་མེ་ཏོག་ཚོགས།  ། (༣)བྱེ་བར་བཅས་པ་ཆར་དུ་བསྙིལ་བར་མཛོད།  ། ཅེས་པ་འདི་ནི་ལྕགས་སྟག་ལོ་ཆོས་གྲྭ་ཆེན་པོ་འདི་ཉིད་དུ་བཅོམ་ལྡན་འདས་འཕགས་པ་མ་རྒྱལ་བ་ལས་རྒྱལ་བ་མི་ཕམ་མགོན་པོས་དམ་བཅས་པའི་གཟུངས་རིན་པོ་ཆེ་བྱིན་རླབས་ཀྱི་གཏེར་ཆེན་པོ་ཞལ་འདོན་དུ་བཙུགས་སྐབས་ཚོགས་ཆེན་དབུ་མཛད་ཡོངས་ཀྱི་དགེ་བའི་བཤེས་གཉེན་ཁྲོན་སྦུག་པ་དཀའ་རབ་འབྱམས་སྨྲ་བ་བློ་བཟང་རྒྱལ་མཚན་གྱིས་བསྐུལ་བ་ལྟར་༧ཤཱཀྱའི་དགེ་སློང་བློ་བཟང་དཔལ་ལྡན་ཡེ་ཤེས་ཀྱིས་སྦྱར་བའི་ཡི་གེ་པ་ནི་གསོལ་དཔོན་བློ་བཟང་མཁས་མཆོག་གོ།  ། དགེ་ལེགས་འཕེལ། །  ། །